Westville-rowers eis Sassa-geld‘n Rower is op die toneel doodgeskiet. (Foto: Twitter) Die rowers wat Donderdag by die Village Market-winkelsentrum toegeslaan het, het volgens die polisie Sassa-geld by die poskantoor in dié sentrum geëis. Een van die personeellede, ŉ vrou, is aangerand toe sy gesê het daar is geen geld by die poskantoor nie. Die verdagtes het die vrou gedwing om ŉ onbekende bedrag geld, asook haar persoonlike juweliersware te oorhandig. Maroela Media het vroeër berig dat ŉ verdagte Donderdagoggend buite ŉ winkelsentrum in Westville, Durban, doodgeskiet is ná ŉ skietgeveg tussen die rowers en twee polisiebeamptes uitgebreek het. Genl. John Sitole, die nasionale kommissaris van polisie, het intussen die twee polisiebeamptes toegejuig vir hul dapperheid en optrede tydens die rooftog, wat op kamera vasgevang is. Die twee lede, beamptes verbonde aan die Westville-polisiestasie, het gisteroggend omstreeks 08:30 afsonderlik op ŉ klag van ŉ gewapende roof by die sentrum gereageer. Die drie verdagtes het uit die poskantoor gehardloop na ŉ afwagtende wit Toyota Hilux-wegkombakkie wat nog vier insittendes daarin gehad het. Die verdagtes, gewapen met AK47-gewere en pistole, het in die bakkie weggejaag terwyl hulle deurlopend op die polisiebeamptes geskiet het. Verskeie voertuie, waaronder die polisievoertuig, en geboue is in die proses beskadig nadat hulle deur die koeëlreën getref is. Die polisiebeamptes het onverpoos terugbaklei teen die rowers en ŉ 34-jarige verdagte is noodlottig gewond, terwyl die ander verdagtes daarin geslaag het om te ontsnap. Daar word geglo dat ander verdagtes ook gewond is tydens die skietery. Een van die polisiebeamptes het ligte beserings aan albei arms opgedoen, terwyl die tweede lid ongedeerd was. ŉ Z88-pistool, met die reeksnommer afgevyl, is op die toneel gevind. Kort daarna is die bakkie verlate en aan die brand by 28ste Laan in Claremont, wes van Durban, gevind. Die voertuig is in Julie vanjaar in Malvern, Durban, gekaap. “Die optrede van die twee polisiebeamptes wat gereageer het, was buitengewoon patrioties en onbaatsugtig. Ek het vanoggend albei kollegas gebel en gelukgewens met hul onwrikbare vasberadenheid en prysenswaardige dapperheid. Ek sal hulle ook binnekort besoek,” sê Sitole. Die polisie het versoek dat enigiemand met inligting rakende die voorval of verdagtes die polisie se noodnommer by 10111 skakel.